**Ice Spice**, oikealta nimeltään **Isis Gaston** (s. 1. tammikuuta 2000 New York, New York), on yhdysvaltalainen rap-artisti. Hänet tunnetaan kappaleista "Munch (Feelin’ U)", "Bikini Bottom", "In Ha Mood" ja "Boy’s a Liar Pt. 2", joista viimeisin on yhteistyö PinkPantheressin kanssa ja nousi Yhdysvaltain singlelistalle.

Ura
---

Ice Spice julkaisi ensimmäiset singlensä vuonna 2021, mutta tuli laajemmin tunnetuksi seuraavana vuonna singlellään "Munch (Feelin’ U)", joka lähti leviämään Tiktokissa. Pian hän allekirjoitti levytyssopimuksen sekä 10K Projectsin että Capitol Recordsin kanssa ja julkaisi ensimmäisen EP-levynsä nimeltä *Like..?* vuoden 2023 alussa.

Toukokuussa 2023 Ice Spicen kappaleista yhdysvaltalaisen Billboard Hot 100 -singlelistan kymmenen parhaan joukkoon olivat yltäneet kolmanneksi sijoittunut "Boy’s a Liar Pt. 2" ja neljänneksi sijoittunut "Princess Diana", jonka remixillä vierailee Nicki Minaj. Hän on itse vieraillut Taylor Swiftin "Karma"-kappaleen remixillä, jota striimattiin maailmanlaajuisesti musiikkipalvelu Spotifyssa enemmän kuin mitään muuta naisräppärin kappaletta koskaan aiemmin ensimmäisen päivän aikana.

Kesäkuussa 2023 julkaistiin Ice Spicen ja Nicki Minajin kappale "Barbie World", jolla samplataan tanskalais-norjalaisen Aqua-yhtyeen vuonna 1997 julkaistua kappaletta "Barbie Girl". Kappale kuuluu vuonna 2023 ensi-iltansa saaneen, Greta Gerwigin ohjaaman *Barbie*-elokuvan soundtrackille.

Vuoden 2024 Grammy-gaalassa Ice Spice oli ehdolla neljässä kategoriassa, mutta ei voittanut yhtäkään palkintoa. Hän oli itse ehdolla parhaaksi uudeksi artistiksi, Taylor Swiftin "Karma"-kappaleen remix oli ehdolla parhaaksi pop-duo/ryhmäesitykseksi ja Nicki Minajin kanssa tehty "Barbie World" sekä parhaaksi rap-kappaleeksi että parhaaksi visuaaliseen mediaan tehdyksi lauluksi.

Ice Spicen esikoisalbumi julkaistaan vuonna 2024. Albumi on nimeltään *Y2K*.

Diskografia
-----------

### Studioalbumit

* *Y2K* (2024)

### EP:t

* *Like..?* (2023)

Lähteet
-------

1. ↑  Hynes, Hayley: Ice Spice Shows Off a Whole Lot of Cake on Her 23rd Birthday *HotNewHipHop*.  1.1.2023. Viitattu 23.4.2023. (englanniksi)
2. 1 2  Espada, Mariah: Why Rapper Ice Spice Is Suddenly Everywhere *Time*.  23.3.2023. Viitattu 23.4.2023. (englanniksi)
3. ↑  Bustard, Andy: Ice Spice Breaks Nicki Minaj’s Record With Taylor Swift ‘Karma’ Collab *HipHopDX*.  28.5.2023. Viitattu 29.5.2023. (englanniksi)
4. ↑  Unterberger, Andrew & Lipshutz, Jason: It’s a ‘Barbie World’ for Nicki Minaj, Ice Spice and Aqua on Streaming This Week *Billboard*.  28.6.2023. Viitattu 2.7.2023. (englanniksi)
5. ↑  Garcia, Thania: Dua Lipa Offers First Taste of ‘Barbie’ Soundtrack With ‘Dance the Night’ Single and Video *Variety*.  25.5.2023. Viitattu 29.5.2023. (englanniksi)
6. 1 2 3  Saponara, Michael: Here’s How Ice Spice Reacted to Meeting Beyoncé at the 2024 Grammy Awards *Billboard*.  5.2.2024. Viitattu 7.2.2024. (englanniksi)
7. ↑  66th Annual GRAMMY Awards The Recording Academy. Viitattu 7.2.2024. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Taiteenala | 
* MusicBrainz

 |

 |